floriandebaene/DutchDraCor4ML huggingface dataset:
want hij en wil niet dat gaen sow verlooren
een van dalderminsten / dat waer tegens sijn sin
Valter ijet meer tot uwen gewin
van deese materij wiltet vrij vraegen
wij sullen u bescheijt Doen meer en niet min
dan die saeck / sal eijschen tot uwen behaegen
Daer danck ick u aff ten eewijgen Daghen
u vroome aenslaegen / Die moet ick prijsen
ghij sijt mijn nootelick / in al dit bejaegen
want hoet hem mach draegen / ghij coent mijn onderwijsen
Nu Laet ons Dan gaen / sonder meer te dijsen
eer daer ijet wat compt op rijsen / van ander questen
hebdij ons vandoen altoos tot uwen besten
smenschen Viant
Waer blijfdij cousijnken est nu niet tijt om slaepen
hier is wat te raepen / Legdij nu en droomt
Ick ben onduchtich ick moet wat gapen
en slachten die apen / daer die muijs voor scroomt
Wat Let u neeff dat ghij niet herwaerts en coomt
sijdij betoomt / Door eenijge quaede grol
est bescheeten werck / off es Die broeck vol
Loopt dan in een hol en Laetse uuijtwringen
Ghij sijt seeker te spijtich in alle u dinghen
datmen u ophingen / soo haddij recht uen Loon
Eij siet toch eens Dees heijlige patroon
wilt ghij u waschen schoon van eenich boeveij
men vint geen slimmer bij sonder dan ghij
in swerlts gecrij / tblijct wel aen u wercken
Den duvel wil hier den nickker versnerken
gaet vrij te kercken / ghij sijt een degelick man
per derriere meen ick wout ick ondeckken u ban
ghij bleeft indie pan / off mogelick op een rat
Ick sow die plaech op u Lijff verstaedij wel dat
ghij slacht die cat / die garen sow crabben
vreesde ghij met u selfs te beslabben
hoe soudij gaen Labben / roepen en crijten
Holla neefken malcander niet meer te verwijten
off tspits toe scieten dat voel ick bij naemen
dus Laet ons deen dander niet meer bescaemen
off tsouden ons haest graemen / nacht ende dach
Tes oick soo best off wij souden tgelach
sonder verdrach beij moeten betaelen
Begosten wij op malcanderen wat veel te smalen
ons neering sow smalen / in alle pleckken
maer wat wast geen dat ghij wout vertreckken
doen ghij mijn gingt vreckken als ick Lach en sliep
Ick salt u seggen waerom dat ick u riep
die faem die Liep sterck en vaillant
hoe datter een huijsvader besaijden sijn Lant
soot blijct voor die handt / men cant betoogen
Wat ginck hij saijen
Tbeste saet datmen mach betoogen
sullen wij dit gedoogen / soo sijn wij desolaet
en om dat ick alleen was / en wist geen raet
om dit goede saet / heel te verdruckken
soo riep ick om u om beter te geluckken
sullen wijt uuijt pluckken wat raedij voor tbest
Wat can ick veel seggen tmoet sijn verhest
off bescheeten est nest / wij moeten raet soecken
waert met woorden te doen / ick sout uuijt vloeken
bijsonder uuijt dees hoeken soo brochtet geen vruchten
Sonder meer mallen off Langer te duchten
wij moetent Doen vluchten al soutment uuijtroijen
off salment verbranden met vier dan scoijen
wat salt best verstroijen kiester een bijsonder
Laet ons gaen saijen oncruijt daer onder
dat can doen wonder dat dunct mijn die beste sin
want oncruijt heeft die aert van een spin
waer dat sij steect haer vin / sietmen al fenijnen
Oncruijt doet over al tgoe saet verdwijnen
oick in corte termijnen / daer machmen op passen
want tis seer milt int groijen / int wassen
men sietet voort classen / gelijck als stoff
Wij sullent gaen halen / uuijt Lucifers hoff
daer wastet soo groff / gelijck als armen
en tspruijt oick voort als bijen die swarmen
beter tarmen machmen niet bespooren
Ick sie te vreen / Dat verlusticht noch mijn ooren
tdient niet te versmooren / tot geenen keer // siet
wij haelen maer oncruijt (goe Luij) dan coomen wij weer siet
Eeen cleijne pausa terstont weer uuijt
Daer hebben wijt dat goet / es beter oncruijt
machmen niet becoomen wanneer / dat spruijt
sal tander gaen uuijt / en niet meer beclijven
Off tsal ten minsten heel onder bliven
dat darff ick wel scrijven / voor vast en seeker
men vint geen beter / bij eenijge apteeker
tes die rechte streeker / daer tander door verdooft
helsche Nijdicheijt
Een tsal tgoe saet haest sijn over thooft
hoe datment verstrooft / dit rijst altijt weder
maer cousijn Laet wij ons dingen op en neder
aenleggen vrij breeder wij hebben wel tijt
die bouluij die slaepen / die meester in dit crijt
heeft hem oick gevlijt / om wat te rusten
dus moogen wij ons dingen wel doen met lusten
en als Dongesusten Leggen te werck
Tes wel soo nochtans moeten wij neemen merck
elck in sijn perck / sonder eenich voorsuijmen
om te vorderen ons Dingen terwijl sij sluijmen
dat sijn die costuijmen om duer te bedijen
Tot mijn officij wil ick mijn gaen vlijen
oick aen alle sijen en mijn daer in verfraijen
maer ghij menschen viant / moetet oncruijt saijen
en tspelleken verdraijen tes u oude officij
maer altoos dat ghijt weet / op sulcke condicij
dat ick tmijn oick sal Doen in alle weegen
Seeker helsche nijdicheijt / ghij coent oick te deegen
u consges wel pleegen / dat u niemant bedanct
maer niet te min op dat dees Dingen niet werden gecrant
noch ten quaesten vermanct / soo gae ickket aenvaerden
en saij dit oncruijt / hier inder aerden
onder dit coren van waerden sonder veel dreggen
En ick helsche nijdicheijt / gaet straxs om eggen
om wel te beleggen voor datter mach op coomen
nu dats gedaen / wij moghen gaen stromen
sonder Langer te Droomen off anders te peijsen
Ick sie te vreen Laet ons dan gaen reijsen
op tvoorgaende deijsen / datmen noch sal besuchten
want gemeenlick soomen seijt / sulck saet sulcke vruchten
nu Laet ons gaen vluchten sonder Langer uuijtstel
dits voor nae tvegevier Loopt ghij nae die hel
Wat dunct u goe mannen willen wij wat vertreen
en buijten gaen wanderen / ijewerts int velt
off wildij elders weesen / noch sie ick te vreen
tes mijn alleleens waer datment aenstelt
Soo isset mijn oick hoe die saeck helt
ick volch u gaerne / waer dat ghij mijn Leijt
tes doch nu geen tijt om te tellen gelt
maer veel bequaemer dat hem elck wat vermeijt
Int wanderen heb ick noch Lust en planteijt
mijn herteken ontspreijt / buijten stadt oick geree
tgevogelt dat singt daer / tgedierte dat weijt
tverheucht hem al / Datter is / en ick selver mee
Laet ons eens gaen wanderen op ons meesters hoff stee
en besien off alle Dingen / wel sijn en te degen
en hoet met het gewas is wijt ende bree
offt beghint op te coomen en hoet hem gaet dregen
Dats wel ende recht daer sij ick oick toe geneegen
tsal ons meester soo wel doen / wanneer dat hijt hoort
dat wij om sinent willen ons daer toe belegen
en sien nae sijn dingen / tes een werck van confoort
Dat ist inder waerheijt maer eermen verder spoort
dunct mijn sijn wij ter plaetsen daermen hoort te weesen
hier coomen wij straxs / ons meesters hoff stee aen boort
goet geselschap cort die wech / tblijct wel aen deesen
Holla goe vrienden ick beghin te vreesen
sow dit die hoffste van ons meester wel sijn
sij was noijt aldus gestelt tot geenijge reesen
off wij niet verdoolt sijn op dese termijn
Neen wij goe mannen Laet ons treckken een Lijn
tes die selfde plaets / hier heeft se altoos gestaen
maer hoese dus verwildert / is in dusken quaen schijn
en can ick niet weeten / wiet mach hebben gedaen
Es dit ons meesters Landt / soo sijn wij verraen
noijt soo belaen / wat comt ons nu te vooren
hij saijden int sijn / van talder beste graen
en hier comt / niet op / dan oncruijt / distelen en doren
Wij moeten verdoolt sijn dat is verlooren
dit is het Lant / niet Dat ons meester toe comt
ick can tsijn alte wel / Doort Lang orbooren
dit esset maer een wildernis bij / soo est gedomt
Wel vrienden hoe dus / mijn dunct dat ghij scomt
condij noch niet beters ons meesters Dingen
dit is sijn hoffstede / die hem toecompt
en dit es tlant / daer hij tsaet in ginck mingen
Ick sow van boosheijt uuijt mijn vel schier springen
wie machet dus scandelick dan hebben verdraijt
tgoede cooren bedorven / dat vruchten sou bringen
en alle boose oncruijt / daer onder gesaijt
Wie can dat weeten wiet hier heeft gespraijt
siet tis over vol gebraijt / aen alle canten
twaer over tijt soo mijn dunct affgemaijt
off tsal verderven / noch meer ander planten
Ick weet raet / Laet ons sonder Lang tranten
als goede calanten / gaen nae ons meesters huijs
en seggen hem die saeck / ten baet geen spranten
hoe dat in sijn Lant gevallen es een groot abuijs
Tsal voor hem weesen een dapper cruijs
als hijt hoort quansuijs / nochtans moet hij weeten
sal hij ons raet geven / om suver en cuijs
dat weer te maeken / sonder ijet te vergeeten
Diet gedaen heeft / waer waerdich gesmeeten
met die tanden verbeeten tot niet verscuert
nu Laet ons gaen binnen tis Langenoch geleurt
eer hij hem seer verstuert // in deese saeken
en vragen hem raet / hoe wijt sullen maeken
Wat selsamer dingen / watte vreemde maren
gingen die twee eerste daer opentlick bedrijven
Twas al wat wonders datmen sach openbaren
Wat selsamer
Verstondij den sin van dien ghij sout u vervaren
sulck bedroch scuijlt daer onder / naw om te bescrijven
gingen Die twee
Sij toonden haer aert / daer sij in verstijven
sulcke motijven reekenen sij als erffenis
Sij soecken niet anders dan smenschen bederffenis
der sielen sterffenis / een eewige quellage
hier sijnse op uuijt / hier doense in rage
gelijck een cloeck page / howen sij dit verbant
Wat volck est dan
Deen is genaemt smenschen viant
die voor Die hant steect vol pertijdicheijt
En dander es geeheeten helsche nijdicheijt
vol drucxs onblijdicheijts als vader van dien
Arger dan dees twee heeft oijt ijemant gesien
want sij met haer twien / sijn pijlaeren vande hel
Sij waren inden raet mee van Jesabel
doer haer opstel / sietmen wonder noch browen
Maer wat wat was tgeen datse gingen ontfowen
nae ick const bescowen / warense cloeck en wackker
en repten haer handen wel dapper inden ackker
elck stercker en vlackker / dan ick oijt mijn dagen sach
maer wat haddense voor met al haer bejach
twas een vreemt anslach haer Loopen haer swerven
Sij en sochten niet anders / dan tgoe saet te bederven
om dat aff te kerven / gingen sij haer pijnen
op hoop om doer sulcxs tgoe saet te doen verdwijnen
in corte termijnen / hier om deden sij dit feijt
Sij arbeijden cloeck / met alle neersticheijt
ick sacht aent besceijt / elck ginck hem verfraijen
maer wat wast tgeen datse mochten saijen
ick hoordese wel craijen / en roepen te met
maer ick const niet verstaen / trechte opset
weet ghij daer aff bet / beduijt mijn den sin
sij meenden daer al mee / profijt en gewin
nae ickket sie in / maer mijn toch beduijt
wat seijden sij toch
Niet anders dan alle oncruijt
om soo te roijen uuijt / Dat oprechte graen
dat inden ackker geseijt is en behoort te staen
om dat te doen vergaen / deden sij haer best
met oncruijt te saijen / arger dan een pest
dit is haer Jest Daer sij haer mee muijen
Sij weeten wel dat oncruijt willich is int bluijen
overvloedich int gruijen / meer dan tgoede saet
daerom saijden sijt / daer onder / dat ghijt verstaet
meenende doer dien raet / wel te bedijen
als sij oock doen / tblijct claer aen alle sijen
want onder alle pertijen / godt geeff in wat hoven
gaet het oncruijt / tgoe saet / verde te boven
en doetet verstrooven meer danmen oijt saghen
Eij vroeme goe mannen noch moet ick u wat vraghen
ghij hebt in voor Leen daghen doen wij vergaerden
mijn verclaert / wattet saet was / van grooter waerden
en wiet worp inder aerden / dat seijden ghij mee
woudij sulcxs nu weer doen met goe belee
ick sow vaerdich en ree geven audiencij
om wel te verstaen / Die rechte Juvencij
want nae mijn ciencij esser wat onder gedooken
Tis parabels gewijs vanden heer selfs gesprooken
en is vol wijsheijt belooken / maer suldijt begrijpen
soo moet ghij u verstant / daer wel op slijpen
anders sullen dees strijpen / aen u niet beclijven
Dat wil ick oick doen wilt mijn toch gerijven
soo mach ick verstijven / door uwen reen
schrituers Onderwijs
Dat sullen wij doen eer dat wij vertreen
die saeck soo beleen / dat ghij sijn sult gepaijt
hoort dan toe mijn vrient / die toncruijt saijt
en ten quaetsten verdraijt / es smenschen viant
off sathanas Den Duvel een vuijl truwant
die aen geenijgen cant / ijet anders gaet soeken
dan om goodts schepsel te brengen int vloeken
dit Leeren sijn boecken met alle oncuijsheijt
En tsaet dat hij saijt sijn die kinderen des boosheijt
vol alle godtloosheijt / daer sij hem in obedieren
hier is hij heer off / dees gaet hij regieren
nae sijn sin bestieren / met valscheijt en Logen
Daerom draegense oick vruchten die niet en doogen
en werden bedroogen al die met haer handelen
maer ghij goet mensch wildij oprecht wandelen
slacht dan die verstandelen / en Luijstert nae twoort
vande kinderen des rijcxs / dats trechte geboort
soo crijchdij confoort en die eewijge soen
Dats alle mijn wenschen dat begeer ick te doen
ende wil mijn oick spoen / om dat te becoomen
maer off eenich duijsternis mijn mocht bestroomen
daer ick voor gae scroomen moet ghij goe Informacij
met schriftuers onderwijs / mijn doen Declaracij
mijn tot confortacij / als vrunden gepreesen
Sijt wel te vreen / mijn vrient dat sal soo weesen
dus en wilt niet vreesen / wij sijn tot u verhal
van datter geweest is / en noch coomen sal
tent isser noch niet al / van deese parabel
daer sal noch meer volgen / vroom en notabel
sijt niet variabel Let wel op die sin
tsal sijn u gewin
Och daer verblij ick mijn noch in
sulck onderwin sal mijn wel conforteeren
die oogen verlichten / tverstant doen vermeeren
nu ghij mijn wilt Leeren / wel ende goedich
nu sij ick voorspoedich
Waer ghij in twijfelt / vraecht altoos vrijmoedich
wij sullen behoedich u onderwijsen die reen
maer nu willen wij tsaemen binnen gaen treen
Laet u niet verleen off u ijet over quam
Nae u wil ick Luijsteren als vrienden eersaem
geen ander faem hoop ick sal mijn bevleckken
maer wat ick hoor off sie sal ick u vertreckken
Wast quaelick gebrowen
helsche Nidicheijt
Wast quaelick getapt
Aerdiger cluijt
Isser noijt gespeelt
Thooft sachmen clowen
Die broeck is gelapt
Toncruijt is behowen
Tgoet saet verscrapt
Quijt sijnse die buijt
Die is al versmeelt
Wij sijnder seeker twee daert niet naw bij en scheelt
watmen seijt off teelt / wij conent bederven
toncruijt doen wassen / tgoe saet doen sterven
in swerlts erven / es dat onse officij
Men vint geen gelijcker / van weesen en condicij
om alle malicij te planten te stichten
dan wij en sijn want neven en nichten
moeten voor ons swichten al warent oick hansen
Soo wij voor pijpen moeten sij nae dansen
en speelen ons cansen / en singen ons Liet
Laet ons pijpkens maeken wij sitten int riet
hebben wij niet tgebiet / over thoopken gelijck
Wij sijn tfondament van Lucifers rijck
hij waer int versijck / mosten hij ons missen
hangtet al niet aen ons / alsment wel gissen
tsow al gaen splissen / waert dat wij vervielen
Wat senden wij hem toe al meenichte van sielen
soo datse daer crielen / als stoff bijder sonnen
wij Jagense hem toe bij heele Legioenen
bij Lasten bij tonnen / meer danmen mach scrijven
tlopter meest al van selfs men daerfse niet drijven
soo wel mannen als wijven / sonder onblijdicheijt
Steeckt het meest niet vol helsche nijdicheijt
vol bittere pertijdicheijt / daert al in sweeft
ende onder u heerscappij / hem elck scier begeeft
jae willich in Leeft dat blijct Immers claerlick
Die wercken getuijgen dat wel openbaerlick
twelck sij wel swaerlick noch sullen bescreijen
als sij coomen in dafgront / datmen haer daer Leije
in die helsche contreijen / Die duijstere weegen
Genoch van dien cousijn / Dat overgesleegen
ons aenleggen ons pleegen / sietmen seer wel geluckken
maer neve (Dencter om ) hoe gingen die bouluijden buckken
doen sij saghen tverdruckken van tgoede saet
En dattet oncruijt soo opquam en naijden sijn naet
doen hadden sijt te quaet / en Liepen seer straxs
nae haer meesters wooning / om hem ascax
die saeck tondeckken hoet was vermortelt
Alte Laet / tis alte diep in gewortelt
om te werden uuijtgeportelt / dats verlooren werck
tbegint al te scieten / cloeck ende sterck
daer ick seer nae herck / met groote begeert
Tsal noch al anders werden gestoffeert
alst hoopjen is verheert / die nu noch crabben
Sus mont toe neeff Laet wij ons niet beslabben
met callen met Labben / maer Laet ons wel Letten
datmen ons oncruijt / niet en gaet verpletten
noch eenijchsins besmetten / off tspel waer verlooren
Ick verloor noch Liever beij u ooren
dan ick sulcxs souden hooren tot eenijger stee
Sweert niet bij de mijn ghij hebter selfs twee
en staen wel ter snee / om wat te besnoeijen
Laet drijven dat spel Daer can niet uuijt groeijen
dan Last en vermuijen / met groote scae
Tes seeker die waerheijt / dus eert valt te spae
Laet ons vaerdich en drae / sonder eenich weerleggen
gaen Loopen nae binnen
Ick sie te vreen daer Laet ick mijn in seggen
sonder Lang dreggen / mijn alder Lijeftste quantgen
wij sijn beij even heijlich comt geeft mijn thantgen
De huijsvader met drie bouluijden
Wel meester wij hebben buijten stadt geweest
en met ons drien gewandelt / in diversche pleckken
die vogelkens songen tscheen een hemels foreest
elck dierken soomen sach / ginck vruechde ondeckken
Die soete tijt ginck haer tot sulcxs vervreckken
om dat voorbij was Die harde winter strang
daert meest al voor scroomt / in alle vleckken
om die bittere cout die dan heeft sijn ganck
Tmoet soomeren en winteren vrij ende vranck
salt gewas Der aerden wel wassen en gedijen
want sachte winters / al schijnense blanck
doen toncruijt seer wassen / en tgoe cooren mijen
Derde bouman
Dat is soo waerachtich tgebuert in sulcke tijen
behalven meer ongevallen / die haer doen uuten
als coortse / peste / veel Diversheijt van Lijen
sietmen overvloedich / door sachte winteren spriijten
Maer doen ghij soo gingt wanderen / te saemen buijten
waerdij niet eens op mijn hofste ende goet
en oversaecht die Dingen / hoese waren int sluijten
offse wel tierden / tscheent geluck en voorspoet
off wat docht u Daer off
Jae wij hebbender geweest met malcander te voet
maer nu ment seggen moet wij waren verslaegen
doen wij u Landen en velden / soo sagen verwoet
soo Leelick omgevroet / wel om te beclaegen
dien ackker dien ghij saijden / soo wij selver saghen
es tot sulcken mishaegen / gecoomen certeen
dat die goe tarwee die vruchten sow Draghen
vant oncruijt datter onder is / heel wert vertreen
Wij waren beducht / ende en dorsten dees reen
u niet wel verbreen / dat moechdij gelooven
vreesende altoos / u te maeken tonvreen
om dit groot verleen / dat u sow bedroven
dus waren wij bevreest
Sulcxs en diergelijcken buert wel in ander hoven
sout ick dan niet vertoven met paciencij
oick hoet opcoomen mach / al sietment nu verstroven
tmach op een ander tijt mijn bet doen assistencij
Wij waren versleegen Doer dese Invencij
doen wij aensagen dit groote ongeval
certeijn ten comt niet doer onse negligencij
want alle apparencij met seer goet verhal
hebben wij beweesen
Men mach niet versuren off wij hebbenter al
aen geoeffent en beweesen / op dat het goe graen
wel sow bewaert sijn / en niet coomen ter pal
maer wie hier oorsaeck off is / can ick niet verstaen
dit hout mijn belaen
Een boose viant moetet hebben gedaen
die doer is gegaen / ter wijl dat wij sliepen
en heeftet soo verwildert / verdorven en verraen
met alderleij quaen / naw om te verdiepen
en heefter onder gesaijt / hoe wel se niet en riepen
dit quae valsche oncruijt / ick merct aen tstick
wie anders dan hij sow dorven hebben piepen
dan deese viant / dus slaet daer aen geen swick
Toncruijt goe vader staeter vol ende dick
ende sal tgoe saet / haest wassen over thooft
en onder doen druckken gelijck als een strick
daermen mee wurcht salt werden verdooft
Paciencij daer in tmoet sijn beproeft
hoe dattet wil enden / salmen haest sien
die sijn ackker besaijt / en vruchten vertoeft
moet den oest verwachten / die salt hem bedien
Meester wat dunct u off wij met ons drien
derwaerts gingen / vlien / om soo voor die hant
u ackker te reijnijgen toncruijt uuijt te wien
soo mocht het goe saet / spruijten abondant
Begeerdij sulcxs van ons wij sullen vaillant
ons daer in quijten als trowe gesellen
en doen u goe saet alle hulp en bijstant
dattet oncruijt eijlaes nu seer gaet quellen
wat dunct u daer aff
Neen wilt u in sulcken officij niet stellen
noch daer toe versnellen off eenichsins spoen
ten is u niet belast Dus scout sulcke rellen
want ghij sijt niet volstandich genoch om sulcxs te doen
ghij sout u moghen vergrijpen / al sijdij nu coen
soo eertijts wel gebuert is / in sulcke stickken
want int uuijtwien / van toncruijt / soudij mogen spoen
tgoe saet met het oncruijt / gelijck uuijt te pluckken
Soo sal teen nochtans tander Leelick verdruckken
tot niet verstuckken / als een helsche brander
twaer best nae mijn verstant datmen wat ginck ruckken
om tgoe saet te bescermen voor sulcken calander
Laet het gelijck op wassen teen mettet ander
tot den dach des oests dan sal ick mijn dienaeren
mijn madders senden / elcxs om vaillander
toncruijt te samelen / an bosges te vergaeren
om verbrant te werden / dit sal ick haer verclaeren
en belasten haer tgoe saet te brengen in mijn scuren
om beter bevrijt te sijn voor alle beswaeren
dus Laetet beij staen wiltet niet aen rueren
op dat ghij u doer sulcxs / off soodanijge curen
niet en vergrijpt / alsmen wel doet in sulcke dingen
en meenen noch al recht / met sulck besturen
hoe wel het niet dan abuijs is / hoe stout datse dringen
Wat ghij ons beveelt / sullen wij volbringen
als getrowe Dienaeren / en u weesen subject
ghij stelt ons te werck / daer wij willen toe springen
en Loont ons oick eerlick / nae die dachuer strect
dies wij u bedancken
Tes tijt soo mijn dunct dat hem elcxs vertrect
en thuijswaert hem spoeijt / eer dat den avont daelt
ons werck is gedaen / oick wel en perfect
daer en mach van niemant op werden gesmaelt
Ick gae met u ter wijl die son noch straelt
want bij donckers te wanderen es selden geluck
tavontuer is selsaem / alsmen soo dwaelt
alleen inde nacht / meenich comter doer in druck
dus Laet ons gaen gelijck dat is tbeste stuck
Mennich goet Mensch
Wel goe Informacij en schriftuers bewijs
hoorde ghij wel wat die bowluijden spraeken
tegens die huijsvaeder met woorden propijs
tdocht mijn al wat vreemts / nae ickket const smaken
Sij vertelden haer meester alle die saeken
die sij op sijn hoffstede hadden gevonden
hoe dat die verwildert was door tnijdich blaeken
van smenschen viant / dit hebbense hem ontwonden
en waren medoogende ter selver stonden
om die scaede van haer meester / en seer onstelt
want sij meenden sonder fault nae haer vermonden
dat hij goe vruchten sow ontfangen / daer thert nae helt
Oick seijden sij hem hoe datse was gequelt
met divers oncruijt // en meenich gedrocht
twelck tgoe saet verdructen / en verdurff het velt
soo dattet ander verdwijnden / doer sulcken tocht
Die dienaers begeerden ende hebben versocht
nae ick const verstaen / an haer meester vermaert
off sij toncruijt / dat niet goets voort en brocht
wilden wuijtwien / eer dattet meer blaert
op dattet goe saet / in sijn rechte aert
mocht werden bewaert / sonder Letsel off hinder
en goe vruchten draghen daert voor es vermaert
dit werden van haer verclaert / eer meer dan minder
Maer hoe voerense doch / wat seijde dorwinder
gaff hij haer Luijden / consent om alsulcxs te doen
toncruijt uuijt te wien / dat als een verslinder
tgoe saet verdruct / soomen wel can vermoen
Menich goet Mensch
Neen seijden hij Laetet in een saijsoen
gelijck tsaemen opwassen tot den dach des oests
dan sal ick mijn madders / die sulcxs bet bevroen
senden om te suveren al datter verwoest
Dat was wijselick gesprooken ende wel getoest
en tis van deese materij oick trechte verstant
daer men wel op moet Letten eerment benoest
off anders blijftet verdonckert int sant
aen elcken cant
Dits maer parabels gewijs / bij reden want
om dat daer wat beters / onder Leijt verhoolen
en die dat niet en begrijpt voor die hant
gemist noch die waerheijt / als Luijden die doolen
Och mocht ghij mijn sulcxs onderwijsen in u scoolen
ick sow mijn verblijen / en daer naerstich nae hooren
mijn begrip is te cleijn te seer uuijtgequoolen
dan ick dat sow verstaen sonder u te bespooren
Dat sullen wij oick doen dus opent u ooren
dits van deese parabel / die rechte sim
dat den heer vant Lant / sprect / dat onlanxs te vooren
bij die werlt is geleeken alsoo ick belije
daer hij die kinderen / des rijcks gesaijt heeft in
om goe vruchten voort te brengen tot alder uren
en dat die viant daer tegens / om sijn gewin
die kinderen des boosheijt in heeft gaen sturen
en datmen die beij gelijck sal Laeten geduren
tot den dach des oests om tsaemen op te wassen
es mee parabels gewijs / ende in figueren
tot elck een gesprooken // daer muechdij op passen
Noch moet ick u vraghen / eer ick sow verrassen
hoe comt dat den saijer van dit goede saet